Danskerne drikker mere sodavand – men ikke så meget som regeringen forventede, da den først lettede og siden helt fjernede afgiften på sodavand. Sodavandssalget i Danmark ville stige med 100 millioner liter sodavand i 2014, lød skønnet. Nu nedjusterer Skat dette skøn. Skats egen grænserapport anslår, at salget er steget med 80 millioner liter fra 2013 til 2014.

Fra 1. juli 2013 fjernede regeringen halvdelen af afgiften på sodavand – og resten af afgiften faldt bort pr. 1. januar 2014. Det skulle nedbringe det store grænsesalg af sodavand og flytte salget til danske butikker.

Ifølge Skats grænserapport er salget af sodavand i Danmark steget fra 401 millioner liter i 2012, 380 millioner liter i 2013 til 460 millioner i 2014. Altså en stigning på 80 millioner liter fra 2013 til 2014.

Bryggeriforeningens tal viser andet salg I 2013

Selv om stigningen ikke er så stor som oprindeligt skønnet, ligger den dog noget over Bryggeriforeningens tal for salg af sodavand i Danmark – tal som DR refererede i sidste uge. Ifølge Bryggeriforeningen drak danskerne i 2012 401 millioner liter, i 2013 422 millioner liter og i 2014 460 millioner liter. En stigning på 38 millioner liter fra 2013 til 2014 imod Skats seneste skøn på 80 millioner kroner.

Skat vurderer altså, at sodavandssalget i Danmark fra 2013 til 2014 steg med over dobbelt så meget som tallene fra Bryggeriforeningen angiver.

Læs også : GRAFIK Kampen om afgift på sodavand

Bryggeriforeningen ønsker ikke at kommentere Skats skøn.

Læs også : Grænsehandel ødelægger regeringens sodavandsplan

Sammenligner man 2012 med 2014 er der – både ifølge Bryggeriforeningens tal og det nye skøn fra Skat – tale om en stigning i det danske salg fra 401 millioner liter i 2012 til 460 millioner liter i 2014. En stigning på 59 millioner liter.

Skat: Grænsehandel med sodavand falder

I den nye grænsehandelsrapport vurderer Skat, at salget af sodavand i grænsehandlen i 2013 faldt med cirka 10 procent i forhold til salget i 2012.

- Vi har med et bredt politisk forlig i ryggen først sat afgiften på sodavand ned, siden helt fjernet den. Det kan ses i grænsehandlen i 2013, siger skatteminister Benny Engelbrecht.

Fleggaard koncernen står for lidt over halvdelen af det samlede grænsesalg, og her har man ikke oplevet et fald i sodavandssalget i 2013.